प्रकाश परिमल
प्रकाश परिमल "एक सुप्रसिद्ध हिन्दी-राजस्थानी लेखक ", "कला-समीक्षक, चित्रकार और अनुवादक थे"। इनके साहित्य, दर्शन, वैदिक-ज्ञान-विज्ञान, चित्रकला, पुरासंपदा, भारतीय-संस्कृति विषयक कई ग्रन्थ प्रकाशित हुए हैं। (सूची नीचे देखें )  उनके एक जीवनीकार लेखक-संपादक भानु भारवि ने अपने एक स्मृति-आलेख में उनके बारे में सही कहा है- ""प्रकाश परिमल हिन्दी-साहित्य की उस स्वर्णिम परम्परा की महत्त्वपूर्ण कड़ी थे कि जिसमें एक साथ वैदिक-परम्परा और आधुनिकता की धाराएँ अपनी नैसर्गिक लय में बराबर वेग से बहती थीं । बहुआयामी कलात्मकता से पूरित उनका कर्तृत्व एक गहन आत्म-अनुसंधानी का था। आजीवन मूल्यों, सिद्धान्तों और सृजन के प्रति उनका समर्पण देखते ही बनता था। अपने समय और बाद की पीढ़ी के नए रचनाकारों से संवाद करना और उनके व्यक्तित्व खास कर सृजनात्मक-व्यक्तित्व के विकास में रुचि लेकर उनकी उलझी राहों को सीधे-सरल राजमार्ग में बदलना उनका स्वभाव था, जिसका लाभ बाद की लेखकीय-पीढ़ियों को मिला।" "
इनका जन्म बीकानेर राजगुरु परिवार में, सोलहवीं सदी के महान तांत्रिक शिवानन्द गोस्वामी के आत्रेय ब्राह्मणों के विख्यात-सांस्कृतिक वंश में पंडित तुलेश्वर पूर्णिमाचन्द्र गोस्वामी के यहाँ 26 नवम्बर 1936 ईस्वी को हुआ | राजस्थान साहित्य अकादमी से पुरस्कृत अपने बड़े भाई कवि, और आलोचक-साहित्यकार स्व.आचार्य भालचंद्र गोस्वामी' प्रखर'  से उन्हें हिंदी-साहित्य में निकट मार्गदर्शन मिला और पूर्णकालिक स्वाधीनचेता लेखक बनने की प्रेरणा भी |
अपनी एक कविता-पुस्तक 'खंडित नहीं है मेरी सृष्टि' की भूमिका में पृष्ठ 10-11 पर वह स्वयं यह तथ्य इन शब्दों में अंकित करते हैं- "मैने कविता लिखना बड़े भाई आचार्य भालचंद्र गोस्वामी 'प्रखर' की काव्य-क्षमता और प्रसिद्धि को लक्ष्य करके ही शुरू किया था| उन्होंने मुक्त-छंद में अनेक कवितायेँ लिखीं थीं, जो मुझे उन दिनों कंठस्थ थीं, जैसे- ' 'कृष्णावतार' कविता में : 'मेदिनी थर्रा उठी जब कंस की क्रूरात्वा से, सब हृदय दहला उठे उस अनाचारी सत्व से' "' | या फिर सामंतशाही और राजशाही के अवसान पर लिखी उनकी कविता- " तुंग शौध ढह पड़े विश्व के, आज कुटीरों के समतल पर, मस्तक भूप नवा लो बैठे, अब जनता के भीषण बल पर" लेकिन 1946 के आसपास महाराजा गंगा सिंह के लाडले भाई विजयसिंह की दुखांत प्रेम-कहानी में उनके द्वारा आत्महत्या बीकानेर शहर में महीनों क्या बरसों तक चर्चा का विषय बनी रही थी| तब मेरे भाई 'प्रखर' ने इसी प्रसंग को ले कर एक कविता लिखी थी- "कोटर में एक भवन मृत्यु की थपकियों से उन्मन सोया है कर तंद्रालोचन, जो जाग पड़ा था चरण-चाप, यह विजय भवन, यह विजय-भवन !" "
इन्होने बीकानेर में आरंभिक स्कूली शिक्षा कुछ सरकारी स्कूलों में प्राप्त करने के बाद सन १९६० में राजस्थान विश्वविद्यालय से दर्शनशास्त्र और १९६३ में एम. ए. किया | इसके तत्काल बाद राजस्थान विश्वविद्यालय के परामनोविज्ञान विभाग में मनुष्य के पुनर्जन्म को ले कर स्व. प्रो॰ हेमेन्द्र नाथ बनर्जी की अनुसन्धान-पर दो वर्ष कार्य (१९६४) किया| इसके बाद वह सादूल राजस्थानी शोध संस्थान , बीकानेर में सहायक निदेशक और संपादक राजस्थान भारती (१६६६-१९७९) के पद पर सेवारत रहे । आप बीच में १९७६ में राजस्थान विश्वविद्यालय में विश्वविख्यात दार्शनिक-चिन्तक डॉ॰गोविन्द चन्द्र पाण्डेय कुलपति के कार्यकाल में उनके निजी सचिवालय में रिसर्च एंड रेफरेंस सैल के मुख्य शोध-प्रभारी भी थे । किसी पुरस्कार या सम्मान प्राप्ति की परवाह के बिना जीवन में अनगिनत वैयक्तिक कठिनाइयों से अविचलित, परिमल जी अपने निधन तक जयपुर में रह कर स्वतंत्र लेखन, शोध, वैदिक-अनुसन्धान और चित्रांकन में ही लगे रहे। इनके प्रकाशन भी इनके लेखन की तरह व्यापक हैं| नवनीत (हिन्दी डाइजेस्ट), रसवंती, भाषा, वातायन, गगनांचल, साक्षात्कार, भारती, कल्पना, ज्ञानोदय, नया-प्रतीक, समकालीन कला, क ख ग, मधुमती, पूर्वग्रह, बिंदु, लहर, युग-प्रभात, संस्कृति , कला-प्रयोजन, दीठ  राजस्थान भारती, वरदा मानदंड दिनमान और वागर्थ सहित कई अन्य पत्र-पत्रिकाओं में इनकी कविताएँ, लेख, निबंध, समीक्षाएं और समालोचना आदि प्रकाशित हुए| "हेमंत शेष "द्वारा सम्पादित सामूहिक कहानी-संकलन "'कहानी का समय' " में भी इनकी कुछ कहानियां शामिल हैं। इनके अनेक लेख, कवितायेँ, कला-आलोचना, एकांकी, और साहित्यिक-निबंध आदि कई अन्य पुस्तकों जैसे " कलाओं की मूल्य-दृष्टि : संपादक : हेमंत शेष आदि के अलावा , में भी देखे जा सकते हैं| इनकी कुछ पुस्तकें पांडुलिपि के रूप में अब भी अप्रकाशित हैं।अपनी कृतियों के लिए यह निम्नांकित संस्थाओं से सम्मानित हुए -इनका निधन अल्जाइमर जैसे जटिल और असाध्य रोग से रोगग्रस्त होने के बाद जयपुर में 25 अगस्त 2021 को हुआ।